Koos Moskvas viibiva Venezuela presidendi Hugo Cháveziga antud ühisel pressikonverentsil deklareeris Vene riigipea Dmitri  Medvedev, et on valmis tarnima Caracasele tanke ja muud sõjatehnikat.    "Venemaa on valmis tarnima Venezuelale kõiki neid relvastuse tüüpe, mida ta meilt palub. Ja ka tanke hakkame tarnima, tankid on meil head," rõhutas Medvedev RIA Novosti vahendusel eile antud pressikonverentsil.    Chávezi Moskva visiidi eel rääkis Interfaxile allikas Venemaa relvatööstusest, kes seisab lähedal ka relvaekspordiga tegelevatele struktuuridele, et selle külaskäigu ajal allkirjastatakse suure tõenäosusega  mitmeid uusi kontrahte sõjatehnika tarnimiseks Venezuelale.    Muu hulgas käib tema sõnul jutt mitmeotstarbelistest diiselallveelaevadest Varšavianka (projekt 636, NATO nimi Improved Kilo), suurest kogusest jalaväe lahingumasinatest BMP-3 ja tankidest T-72, lahingkopteritest Mi-28N ning mitmest mobiilsest rannakaitse raketikompleksidest.     Lisaks sellele käivad läbirääkimised õhutõrjerakettide Tor-M2E (NATO nimi SA-15 Gauntlet), patrull-lennukite, mobiilsete raketiseadeldiste Smertš, patrullkaatrite Miraaž, hõljukdessantkaatrite Murena-E ja muu Venezuela poolt soetamise üle.